“จุฬาฯ” ผลิตวัคซีน “ChulaCov19” ล็อตแรกฉลุย! คาดขึ้นทะเบียนปลายปี 65
“จุฬาฯ” ผลิตวัคซีนโควิด-19 สัญชาติไทย “ChulaCov19” ล็อตแรกฉลุย! เผยผ่านการทดสอบในอาสาสมัครระยะที่ 1-2 แล้ว อยู่ระหว่างรอการอนุมัติจาก “อย.” คาดขึ้นทะเบียนวัคซีนปลายปี 65
“จุฬาฯ” ผลิตวัคซีนโควิด-19 สัญชาติไทย “ChulaCov19” ล็อตแรกฉลุย!  ผ่านการทดสอบในอาสาสมัครระยะที่ 1-2 แล้ว คาดขึ้นทะเบียนปลายปี 65
7 พ.ค. 2565

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม รับทราบความคืบหน้าการพัฒนาวัคซีนโควิดสัญชาติไทย “ChulaCov19” ชนิด mRNA หลังจากคณะรัฐมนตรี (ครม.) ได้เห็นชอบอนุมัติงบประมาณสนับสนุน 2,316 ล้านบาทไปเมื่อเดือน พ.ย. 2564
โดยศูนย์วิจัยวัคซีนคณะแพทยศาสตร์จุฬาลงกรณ์มหาวิทยาลัย แจ้งว่า ขณะนี้การผลิตอยู่ในขั้นการออกแบบวัคซีนและให้โรงงานในสหรัฐเป็นผู้ผลิต ซึ่งผ่านการทดสอบในอาสาสมัครระยะที่ 1 และ 2 เรียบร้อยแล้ว ซึ่งมีความปลอดภัยและสามารถกระตุ้นภูมิได้สูงเป็นที่น่าพอใจ
นอกจากนี้ขนาดที่เลือกเมื่อเทียบกับวัคซีนไฟเซอร์ที่อนุมัติใช้ในไทยได้ภูมิที่สูงกว่าชัดเจน ส่วนระยะต่อไปจะเป็นการผลิตวัคซีนเองภายในประเทศ โดยบริษัท ไบโอเน็ตเอเชีย จำกัด ซึ่งผลิตวัคซีนล็อตแรกเรียบร้อยและผ่านการประกันคุณภาพแล้ว ทางทีมวิจัยได้ส่งเอกสารและข้อมูลต่างๆ เข้าสู่การพิจารณาของคณะกรรมการอาหารและยา (อย.) เพื่อขอทดสอบในอาสาสมัครระยะที่ 1 และ 2 อยู่ระหว่างรอการอนุมัติจาก อย. หากผลทดสอบวัคซีนที่ผลิตเองในไทยได้ตามเป้าหมายที่วางไว้ คาดว่าจะขึ้นทะเบียนวัคซีนได้ภายในปลายปี 2565
ทั้งนี้ รัฐบาลตั้งเป้าให้ไทยเป็นประเทศสามารถคิดค้น ทดลอง วิจัย พัฒนา และผลิตวัคซีนในประเทศได้เองตามยุทธศาสตร์การพัฒนาประเทศให้เป็นศูนย์กลางสุขภาพนานาชาติ (Medical Hub) 2560-2569 ซึ่งจะส่งผลถึงระดับภูมิภาค ทำให้ภูมิภาคเอเชียตะวันออกเฉียงใต้มีความมั่นคงและปลอดภัยในการป้องกันเชื้อไวรัส โดยเป้าหมายดังกล่าวได้กำหนดไว้ตั้งแต่ก่อนที่จะมีการระบาดของโรคโควิด-19 การที่ไทยเป็นศูนย์กลางการผลิตวัคซีนจะช่วยเพิ่มโอกาสให้คนไทยเข้าถึงวัคซีน และการระดมฉีดวัคซีนทำให้เกิดภูมิคุ้มกันหมู่ได้อย่างรวดเร็วมากขึ้น สามารถป้องกันการเสียชีวิตของคนไทย ช่วยลดการป่วยหนัก และการเข้ารับการรักษาในโรงพยาบาล ซึ่งหมายความถึงการลดภาระระบบสาธารณสุขได้อีกมหาศาล